 **Noc s Andersenom – 9. 10. 2020**
**Spolok slovenských knihovníkov a knižníc**Bratislava, 6. 10. 2020 (Aktualizované)

**Vážení a milí priatelia rozprávkového nocovania,**

vieme, že v tejto neľahkej dobe zrejme riešite, rovnako ako aj my, aj množstvo iných záležitostí. Situácia s Covid-19 je stále náročná, ale my sme verili, že aj v tomto roku sa predsa len podarí rozprávkové nocovanie s deťmi uskutočniť. **Ďakujeme preto vám všetkým**, knihovníčkam a knihovníkom, učiteľkám a učiteľom, vychovávateľkám a vychovávateľom - že ste spolu s nami trpezlivo čakali a najmä – **že s nami do toho idete**.

Veríme, že s plnou **zodpovednosťou a za dodržania hygienických opatrení** sa nám podarí napriek náročnejšiemu organizačnému manažmentu vyčarovať pre deti peknú rozprávkovú atmosféru v knižniciach a školských zariadeniach po celom Slovensku.
Spolok slovenských knihovníkov a knižníc koordinuje Noc s Andersenom od roku 2006 a do podujatia sa každoročne zapájajú desiatky verejných knižníc, školských knižníc a škôl
vo všetkých regiónoch Slovenska.

Generálnym partnerom podujatia je opäť **Vydavateľstvo Slovart**, ktoré všetkým prihláseným knižniciam od prvého ročníka podujatia na Slovensku poskytuje knižný dar a tiež knižné ceny do súťaže pre deti.

Hlavným mediálnym partnerom podujatia je **RTVS – Rádio Regina**, ktoré bude v piatok 9. októbra 2020 vysielať program so zaujímavými témami o čítaní a význame kníh, s celodenným vysielaním rozprávok a živými reportážami z knižníc, ktorá sa teší veľkej obľube u detských aj dospelých poslucháčov.
Vďaka podpore **marketingovej spoločnosti Digiline,** ktorá nám bezplatne poskytla svoje služby, môžeme realizovať online kampaň na partnerskom webe Zoznam.sk. Podujatie podporili aj **časopis Slniečko**, knižný obchod **Martinus**, **TV JOJko** a **Eduworld.sk** - portál o vzdelávaní a sebarozvoji.

Pre slovenskú Noc s Andersenom 2020 sme pripravili novú slovenskú webovú stránku podujatia <https://nocsandersenom.sk/>, na ktorej okrem iného môžete prostredníctvom interaktívnej mapy nájsť prehľad zapojených inštitúcií.

Zároveň sme pripravili aj **podporné témy**:

**Narodeniny pána Andersena** – v roku 2020 by mal H. CH. Andersen 215. výročie narodenia.

**Rok slovenského divadla** - nejedna Andersenova rozprávka sa odohrala na divadelných doskách. Tento rok si pripomíname 100. výročie založenia prvého profesionálneho divadla
na Slovensku, a preto jednou z tém Noci s Andersenom 2020 je aj divadlo.

Ambasádorkou podujatia na Slovensku je **Dara Rolins**, ktorá naspievala v mladom veku pesničku Pán Andersen. Pesnička v tomto roku zaznie ako upútavka podujatia, z čoho máme veľkú radosť.

Prečo sa Dara rozhodla podporiť tento projekt? *“Ambasádorkou som sa rozhodla stať preto, že čítať sa má aj v dobe všetkých elektronických vymožeností a dostupných aplikácií. Kniha mi príde stále najzmysluplnejšou formou zábavy. A pretože mám doma 11-ročnú slečnu, ktorá rada číta, chceme spolu apelovať na rodičov a ich deti, aby čítali viac."*

15. ročník Noci s Andersenom na Slovensku sa vďaka pandemickým opatreniam nebude odohrávať len v prihlásených inštitúciách, ale dobrodružnú čitateľskú noc môžu deti zažiť aj doma. Aktuálna situácia totiž neumožňuje viacerým prihláseným verejným a školským knižniciam zrealizovať tradičnú Noc s Andersenom. Preto sa niektoré školy a knižnice rozhodli spraviť namiesto Noci s Andersenom Deň s Andersenom, iné pripravujú online verziu a niektoré vyzývajú deti, aby sa zapojili do Noci s Andersenom doma.

Spravte si doma svoju vlastnú rodinnú Noc s Andersenom aj vy. Pripravte si knižky, baterky, zahrajte sa hry, ktoré sme pre vás pripravili v Programovom nápadníku - [http://www.nocsandersenom.sk/aktualne.html](http://www.nocsandersenom.sk/aktualne.html?fbclid=IwAR0vnQq-2vRqQGIJu8gp6Ms4-J4_gIE4rCoO7KfYLHuJSVnsjMDjqHe-3ws)

Podujatie Noc s Andersenom po prvýkrát zorganizovali dve knihovníčky Mirka Čápová a Hana Hanáčková v roku 2000 v Uherskom Hradišti, kedy v ich knižnici prespalo 20 detí. Po 20-tich rokoch sa z pôvodne komorného podujatia Noci s Andersenom stalo úspešné **medzinárodné podujatie**, do ktorého sa zapájajú knižnice nielen v Českej republike a na Slovensku, ale aj
v Poľsku, Slovinsku, Chorvátsku, Srbsku, Veľkej Británii, Nemecku, Dánsku, Novom Zélande, Malte, Španielsku, Portugalsku, Švajčiarsku, Francúzsku a Taliansku.

Podujatie sa koná vždy v piatok s dátumom blížiacim sa ku dňu narodenín dánskeho rozprávkara – Hansa Christiana Andersena. V tomto roku sa však termín konania posunul na október. Napriek tomu je Slovensko po Českej republika v poradí druhou krajinou s najvyšším počtom zapojených knižníc do tohto úspešného podujatia na podporu čítania detí.
**V roku 2019 bolo na Slovensku zapojených spolu 236 knižníc a škôl s celkovým počtom vyše 10 000 nocujúcich detí.**

V každej slovenskej knižnici a škole sa realizuje originálny program, ale všetky majú spoločné to, že sa knihovníci snažia priniesť deťom nezabudnuteľné zážitky a podporiť pozitívny vzťahu k čítaniu, ku knižniciam a zmysluplnému tráveniu voľného času. Knižnice navštívia primátori, starostovia, spisovatelia, herci, hudobníci, majstri ľudových remesiel a rôznych profesií, aby deťom čítali rozprávky. K programu na mnohých miestach už neodmysliteľne patrí aj sadenie stromčekov „rozprávkovníkov“, ktorým deti spoločne želajú bohatú úrodu nových rozprávok a detských kníh.

Čítanie kníh v detskom veku rozvíja nielen predstavivosť a fantáziu detí, ale zlepšuje aj ich vyjadrovacie schopnosti a slovnú zásobu. Príbehy v knihách prinášajú deťom vhodné vzory správania a riešenia problémov, ktoré neskôr uplatnia vo svojom živote. Knihy deti učia, vychovávajú, citovo ich obohacujú, rozosmievajú ich, prenikajú celou detskou dušou a z detí tak postupne vychovávajú lepších a vzdelanejších ľudí pre neskorší dospelý svet. Knihy dnes majú silných konkurentov v počítačových hrách, internete alebo v pasívnom pozeraní televízie. Tie však v deťoch postupne deformujú ich kreativitu a nepodporujú ich vlastnú predstavivosť – to dokážu jedine knihy. V dnešnej technicky vyspelej spoločnosti je výchova detí k čítaniu jedným z najdôležitejších poslaní knižníc na celom svete.
Všetci veríme, že aj Nocou s Andersenom prispejeme k motivácii a podnecovaniu detí čítať, navštevovať knižnice a vytvoriť si tak pevný základ pre ďalšie budovanie svojich poznatkov a túžby vzdelávať sa.

Mgr. Helena Mlejová
predsedníčka Spolku slovenských knihovníkov a knižníc

[www.nocsandersenom.sk](http://www.nocsandersenom.sk)

info@nocsandersenom.sk